Штогод колькасць шматдзетных сем'яў у Мінску павялічваецца ў сярэднім на 1,5 тысячы, цяпер іх ужо больш за 14 тысяч. Дарэчы, у самай вялікай сталічнай сям'і — 12 дзяцей. Але пры гэтым у сталіцы больш чым у 70 % сем'яў усяго адно дзіця. За тры месяцы гэтага года ў Мінску з'явілася на свет 4312 малых, на жаль, паказчык ніжэйшы, чым летась. Гэта тлумачыцца тым, што ў дзетародны ўзрост уступілі беларусы, народжаныя ў 1990-я, калі была адзначана дэмаграфічная яма. Для падтрымкі імкнення завесці яшчэ адно дзіця дзейнічае праграма сямейнага капіталу, які летась атрымала амаль 7400 сем'яў, сёлета гэтым правам вырашылі скарыстацца ўжо 524 сям'і.